CELEX: 52021PC0678
Language: bg
Date: 2021-10-27
Title: Предложение за РЕШЕНИЕ НА СЪВЕТА относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)

ЕВРОПЕЙСКА КОМИСИЯ
            Брюксел, 27.10.2021
            COM(2021) 678 final
            2021/0355(NLE)
            
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)
            
               
         
         
            
               ОБЯСНИТЕЛЕН МЕМОРАНДУМ
            
            
               1.Предмет на предложението
            
            
               Настоящото предложение се отнася до позицията, която трябва да се заеме от името на Съюза на 22-рата среща на договарящите се страни по Конвенцията за защита на морската среда и на крайбрежните райони в Средиземноморието („Конвенция от Барселона“) и протоколите към нея във връзка с решението за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“).
            
            
               2.Контекст на предложението
            
            
               2.1.Конвенцията за защита на морската среда и на крайбрежните райони в Средиземноморието и протоколите към нея
            
            
               Конвенцията от Барселона и седемте протокола към нея, приети в рамките на Плана за действие за Средиземно море, представляват основното правно обвързващо регионално многостранно споразумение по околната среда за Средиземно море.
            
            
               Протоколът за опазване на Средиземно море от замърсяване от наземни източници („Протоколът относно наземните източници“) е един от седемте протокола към Конвенцията от Барселона. Неговата цел е да се предприемат всички подходящи мерки за предотвратяване, намаляване и премахване във възможно най-голяма степен на замърсяването на Средиземно море от преднамерено изхвърляне на отпадъци и други материали.
            
            
               Европейският съюз е страна по (изменения) Протокола относно наземните източници
                  1
               .
            
            
               2.2.Срещата на договарящите се страни по Конвенцията от Барселона и протоколите към нея
            
            
               На срещата на договарящите се страни по Конвенцията от Барселона и протоколите към нея се събират министри и висши служители, представляващи всички договарящи се страни по Конвенцията от Барселона и протоколите към нея. Срещата на договарящите се страни ще се състои от 7 до 10 декември 2021 г. в Анталия, Турция.
            
            
               Съгласно член 25 от Конвенцията от Барселона Европейският съюз („ЕС“) упражнява правото си на глас с брой гласове, равен на броя на неговите държави членки, които са договарящи се страни по посочената конвенция и по един или повече протоколи към нея. ЕС не може да упражнява правото си на глас, когато неговите държави членки упражняват своето право, и обратно.
            
            
               Съгласно член 15, параграф 1 от Протокола относно наземните източници решенията във връзка с приемането на планове за действие, програми и мерки се вземат с мнозинство от две трети от присъстващите и гласуващи договарящи се страни.
            
            
               2.3.Предвиденият акт от 22-рата среща на договарящите се страни по Конвенцията от Барселона и протоколите към нея
            
            
               Договарящите се страни по Конвенцията от Барселона и протоколите към нея трябва да одобрят решение за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола относно наземните източници („предвиденият акт“).
            
            
               Целта на предвидения акт е да се приемат два регионални плана: регионален план за актуализиране на няколко аспекта на действащия регионален план за пречистването на градски отпадъчни води и нов регионален план за управлението на утайките от отпадъчни води (наричани заедно по-долу „регионалните планове“).
            
            
               Регионалните планове ще бъдат обвързващи за Съюза в съответствие с член 15, параграф 3 от Протокола относно наземните източници.
            
            
               3.Позиция, която трябва да се заеме от името на Съюза
            
            
               С предвидения регионален план за пречистването на градски отпадъчни води значително се подобрява предходният регионален план за намаляване на биохимичната потребност от кислород за пет дни (БПК5). По-специално са били разширени нормите за допустими емисии (НДЕ), за да бъдат обхванати най-важните замърсители, заустявани с пречистените отпадъчни води, включително рециклирани и промишлени отпадъчни води.
            
            
               Предложените мерки в рамките на новия регионален план за управлението на утайките от отпадъчни води обхващат: различните видове употреба на утайките от пречистване на отпадъчни води, пределно допустимите стойности за съдържанието на патогени и тежки метали в биологични твърди вещества за селскостопански нужди, аспекти, свързани с използването на утайки за оползотворяването на енергия/хранителни вещества, както и мониторинга на качеството на утайките от пречиствателните станции за отпадъчни води.
            
         
         
            
               Поради правно обвързващото действие на предвиденото предложение е необходимо да бъде приета позиция на Съюза.
            
            
               Предложението е в съответствие с амбицията на Съюза в рамките на Зеления пакт да се намали замърсяването и да се подобри опазването на околната среда. Поради това се предлага Съюзът да подкрепи приемането на предвидения акт.
            
            
               4.Правно основание
            
            
               4.1.Процесуалноправно основание
            
            
               4.1.1.Принципи
            
            
               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.
            
            
               Понятието „актове с правно действие“ включва актове с правно действие по силата на нормите на международното право, които уреждат съответния орган.
            
            
               4.1.2.Приложение в конкретния случай
            
            
               Срещата на договарящите се страни по Конвенцията от Барселона и протоколите към нея е орган, създаден със споразумение, а именно Конвенцията от Барселона.
            
            
               С предвидения акт ще се приемат регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола относно наземните източници, поради което приемането му представлява акт с правно действие.
            
            
               Предвиденият акт не допълва, нито изменя институционалната рамка на Конвенцията от Барселона и протоколите към нея.
            
            
               Поради това процесуалноправното основание за предложеното решение е член 218, параграф 9 от ДФЕС.
            
            
               4.2.Материалноправно основание
            
            
               4.2.1.Принципи
            
            
               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.
            
            
               4.2.2.Приложение в конкретния случай
            
            
               Основната цел и съдържание на предвидения акт са свързани с опазването на околната среда.
            
            
               Поради това материалноправното основание за предложеното решение е член 192, параграф 1 от ДФЕС.
            
            
               4.3.Заключение
            
            
               Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.
            
         
         
            
               2021/0355 (NLE)
            
            
               Предложение за
            
            
               РЕШЕНИЕ НА СЪВЕТА
            
            
               относно позицията, която трябва да се заеме от името на Европейския съюз в рамките на Конвенцията за защита на морската среда и на крайбрежните райони в Средиземноморието („Конвенция от Барселона“) във връзка с решението за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
            
            
               като взе предвид предложението на Европейската комисия,
            
            
               като има предвид, че:
            
            
               (1)Измененият Протокол за опазване на Средиземно море от замърсяване от наземни източници и дейности („Протоколът относно наземните източници“) беше сключен от Съюза с Решение 1999/801/ЕО на Съвета
                  2
                и влезе в сила на 11 май 2008 г.
            
            
               (2)Съгласно член 15 от Протокола относно наземните източници договарящите се страни по Конвенцията от Барселона и протоколите към нея могат да приемат на срещата си регионални планове за действие, които съдържат мерки и графици за тяхното прилагане.
            
            
               (3)По време на 22-рата среща на 7—10 декември 2021 г. договарящите се страни по Конвенцията от Барселона и протоколите към нея трябва да приемат регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола относно наземните източници.
            
            
               (4)Необходимо е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като с предвиденото решение ще бъдат приети регионални планове, които ще бъдат обвързващи за Съюза съгласно член 15, параграф 3 от Протокола относно наземните източници. 
            
            
               (5)Тъй като целта на предвидените регионални планове е да се актуализират изискванията по отношение на защитата на Средиземно море, да се променят международните задължения и амбиции на ЕС и да се подобри опазването на околната среда, се предлага Съюзът да подкрепи приемането на решението,
            
            
               ПРИЕ НАСТОЯЩОТО РЕШЕНИЕ:
            
            
               Член 1
            
            
               Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи решението за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване от наземни източници („Протокола относно наземните източници“).
            
            
               Член 2
            
            
               Адресат на настоящото решение е Комисията.
            
            
               Съставено в Брюксел на […] година.
            
            
               
                     За Съвета
               
            
         
         
            
               
                     Председател
               
            
         
         
            
                  
                     (1)
                  
                        OВ L 322, 14.12.1999 г., стр. 18—31.
               
               
                  
                     (2)
                  
                        OВ L 322, 14.12.1999 г., стр. 18—31.